Imtella' Awwissu 22, 2020 - Aġġornata 22 Ta' Awwissu, 2020 7:31pm Żewġ ommijiet addottivi qed jistennew li minn jum għall-ieħor jitħallew imorru l-Indja biex iġibu Malta lil uliedhom li minħabba l-pandemija, il-proċess tal-addozzjoni waqaf ħesrem. Ma' Television Malta, iż-żewġ ommijiet stqarrew li ilhom xhur jgħixu kalvarju minħabba l-ħsieb li wliedhom jistgħu jimirdu . . . jew saħansitra jmutu . . . għax ilaqqtu l-virus li ġab lill-Indja għarkupptejha. Anamika Farrugia għandha 5 snin. Ġiet addottata mill-Indja tliet snin ilu minn koppja Għawdxija. Iċ-ċkejkna għandha seba' mitt sena sakemm tiltaqa' ma' oħtha addottiva mill-Indja wkoll. "Se ngħid jew se titkellem inti? Inti. Anamika dalgħodu qaltli mummy, se nixtrilek xi ħaġa. Qaltli imma mhux se nagħtihielek issa u x'ħin tiġi Sathvika, ntihuhielek ma' xulxin." Fl-innoċenza tagħha, it-tifla taħseb li oħtha trid tibqa' l-Indja. "Tgħidli Mummy, Sathvika reġa' bdielha. Mhux ġejja. Ma tridx tiġi magħna. Għidli inti x'ferita tħoss dak il-ħin," qalet l-omm addottiva Angie Farrugia. Anamika u l-ġenituri tagħha ilhom fuq xwiek minn Marzu. F'dak ix-xahar, il-Gvern Indjan għalaq il-fruntieri għax faqqgħet l-imxija tal-Covid-19. "Issaqsini fuqha kull siegħa sirna. Fi x'ħin ġejja s-sister tiegħi? Is-sitwazzjoni ma kissritx lili u lir-raġel tiegħi, imma lilha wkoll," kompliet is-Sinjura Farrugia. Fl-aħħar 24 siegħa fl-Indja nstabu rekord ta' 69,000 persuna infettati bil-virus. B'kollox, hemm 3 miljun persuna infettati bil-Covid-19 fl-Indja. Dawn l-aħbarijiet iqanqlu biża' kbir f'ġenituri bħal Angie tant li billejl mhux jagħlqu għajn m'għajn għax uliedhom jinsabu mwaħħlin fl-orfanotrofji fl-Indja. "Jekk torqod. Jekk torqod. Lanqas naf emminni. Nitlob. Il-ħin kollu nitlob sirt," kompliet Angie Farrugia. "Hemm dik il-biża' li huma jlaqqtuha u allaħares qatt – il-Bambin inixxifli lsieni – nispiċċaw mingħajrha din it-tifla," qalet l-omm addottiva Svetlana Camilleri. Svetlana Camilleri bdiet il-proċess tal-addozzjoni sentejn ilu biex issir omm għall-ewwel darba. Ippruvat l-IVF darbtejn iżda ma rnexxilhiex tinqabad tqila. Jistqarru li l-firda minn ma' wliedhom kiefra wisq. "It-tama tagħna hi li t-tfal tagħna jkunu hawn magħna llum qabel għada," qalu ż-żewġ ommijiet. Sadanittant, iż-żewġ ommijiet u l-familji tagħhom qed jistennew bil-ħerqa li jingħataw permess biex imorru l-Indja, ħalli fl-aħħar iġibu lil uliedhom Malta. Huma raddew ħajr lill-Aġenzija Tama li qed tagħmel minn kollox biex tgħin koppji oħrajn li nqabdu f'din is-sitwazzjoni.